Căldura în municipiile Chișinău și Bălți se ieftinește. Agenția Națională pentru Reglementare în Energetică (ANRE) a aprobat micșorarea tarifelor la agentul termic, în urma demersurilor depuse de către SA "Termoelectrica" și SA "CET-Nord".
Potrivit proiectului aprobat de ANRE, în municipiul Chișinău, ieftinirea este 636 de lei/Gcal. Consumatorii deserviți de "Termoelectrica" vor achita 2.138 de lei/Gcal (fără TVA), în comparație cu 2. 774 de lei/Gcal în prezent. Consumatorii din municipiul Bălți, deserviți de CET-Nord, vor achita 2. 245 de lei/Gcal (fără TVA), față de 3. 215 lei/Gcal. Noile tarife la agentul termic intră în vigoare la data publicării hotărârii ANRE în Monitorul Oficial.
Ministerul Muncii și Protecției Sociale din Republica Moldova a anunțat că 791.976 de gospodării casnice s-au înregistrat pe platforma compensatii.gov.md în perioada 1 noiembrie 2023 – 25 februarie 2024, pentru a solicita compensații pentru facturile la energie. Martie este ultima lună când se mai dau compensații.
Ultima lună când se dau compensații pentru facturile la energie
În fiecare lună, după data de 25, Sistemul Informațional "Vulnerabilitate Energetică" calculează gradele de vulnerabilitate ale solicitanților de compensații pentru perioada rece a anului și se stabilește dreptul la plata monetară. Pentru a vizualiza informaţia privind categoria de vulnerabilitate energetică atribuită, cetățenii pot să acceseze platforma și să intre în cabinetul personal.
"Amintim că luna martie este ultima lună în care gospodăriile pot beneficia de compensații în sezonul rece noiembrie 2023 – martie 2024. Platforma compensatii.gov.md este deschisă pentru înregistrare și cetățenii pot depune în continuare cereri pentru solicitarea compensațiilor la energie, până pe data de 25 martie pentru a primi compensații în facturile emise în luna aprilie pentru energia consumată în luna precedentă.